Je Robers, sires de Roichefort, recognois que je tien an fié de noble et haut prince mon chier soignor Robert, duc de Borgoigne, premieremant tout ce que je ai a Roichefort, excepté la fort maison et quarante piey d’anviron — item tout ce que je ai au Puisat, à Essaroy et à Biauleu, et ès finaiges et ès appartenances des dites viles — item les fiez de Montmoien les quex on tient de moi — item le fié que li sires de Saffres et Mme Elvis, sa fille, tiennent de moi à Moncon — item ce que mes sires Regnauz de Sein-Seigne tient de moi à Chamont-le-Bois. En tesmoignaige de laquelle chose, je ai mis mon scel an ces lettres et ai requis reverent pere Jehan, par la grace de Deu evesque de Laingres, mon oncle, que il i mete son seel. Et nous Jehanz, par la grace de Deu evesques de Laingres, à la requeste dou dit Robers, avons mis nostre seel an ces lettres, les queles furent données à Paris, le mecredi après les octaves de l’Aparition, lan de grâce mil trois cens.